*VEGA og Live Nation præsenterer:*  
**Uhæmmet autenticitet og knivskarp stemmeføring fra USAs nye, store raptalent**   
*Rap-kometen Chynna er ”the one to watch” inden for amerikansk hiphop, og den 2. december lægger hun Lille VEGA ned med sin rammende dybsindighed.*

24-årige Chynna Rogers er eftertænksom, stilbevidst og ligefrem. Hun dykker ned i de tunge emner, og hendes deadpan-levering samt magnetiske karisma udgør en dragende cocktail, der understreger hendes stjernepotentiale i hiphop-verdenen.

Chynna fanger publikum med imponerende teknik og sin tilbøjelighed til at parre atmosfærisk tungsindighed med hudløs ærlighed. Hun hylder sit stjernetegn på den nye single ”leo season”, som er en lyrisk udfoldelse af ildtegnets lidenskabelige og arrogante egenskaber.

Depression, stofafhængighed og tabet af moderen står skarpt, som nogle af de brutale ting den unge rapper har overkommet. Samtidig er disse oplevelser også blevet de største inspirationskilder til ordsmedens tekster, der kaster lys på de emner, som ellers ofte bliver hensat til hviskende samtaler i krogene.

Rapperen er vokset op i Philadelphia, men begik sig i New Yorks hiphop-miljø allerede i hendes teenageår, da hun fik en kontrakt med modelbureauet Ford. Her udviklede hun et tæt bånd med rapkollektivet A$AP Mob og i særdeleshed manden bag deres kunsteriske vision, A$AP Yams. Det var ham, der fik hende til at satse på sin egen musik fremfor en karriere bag producerknapper.

**Fakta om koncerten:**  
Chynna (US)  
Søndag d. 2. december kl. 21.00  
Lille VEGA, Enghavevej 40, 1674 København V  
Billetpris: 165 kr. + gebyr  
Billetsalget starter i dag via vega.dk, Live Nation og Ticketmaster